Vi er stået op til endnu en dag med spredte byger over det ganske land. Helt lokalt er morgenens byger endda med torden, hvilket de også kan være den resterende del af torsdagen. Faktisk kan de blive så kraftige, at TV 2 Vejret har udsendt et varsel for skybrud og torden for en stor del af landet. Varslet er gældende frem til klokken 19, og risikoen er størst i Østjylland, Sydjylland, på Fyn og i Nordsjælland. Et skybrud er defineret ved, at der falder mindst 15 millimeter nedbør på en halv time, hvilket giver risiko for blandt andet oversvømmede kældre og viadukter. Opklaring i en del af landet Generelt er der udsigt til spredte byger i hele landet gennem det meste af dagen, men antallet af byger er højest i morgen- og formiddagstimerne. Ud på eftermiddagen ser det nemlig ud til, at det tynder lidt ud i bygerne i den vestlige del af Danmark. I Nordvestjylland kan man endda se frem til en opklaring med nogen sol. Hvor der præcis rammer en tordenbyge, er meget svært at forudsige, men som varslet indikerer, er potentialet til stede i langt det meste af landet. Temperaturen topper generelt med 17 til 21 grader i eftermiddag, hvilket efterhånden har været de vante maksimumtempurer i lang tid i Danmark. Vind er der som udgangspunkt ikke meget af, men kommer der en tordenbyge forbi, kan det give nogle kraftige vindstød oveni. Fortsat byger i aften Der er stadig lokale byger på spil i aftentimerne. De forventes imidlertid ikke at være lige så kraftige, som de har været i løbet af dagen. Samtidig vil mange i det hele taget opleve en aftenstund med overvejende tørvejr. Og særligt i Jylland bliver der god plads til noget aftensol.

Referat:
Skybrud giver risiko for blandt andet oversvømmede kældre eller viadukter.